Ego Hugo, Dei gratia Senonensis archiepiscopus, notum omnibus esse volo quod querela orta est inter ecclesiam Pruliacensem et ecclesiam Sancti Remigii Senonensis de quodam bosco juxta Agrimontem, qui dicitur foresta Normanni. Hec querela ita sedata est quod abbas Sancti Remigii in presentia nostra predictam forestam Pruliacensi ecclesie quietam clamavit et omnia, que eadem ecclesia per annum et diem quiete possederat, perpetuo sine calumnia quiete possidenda laudavit. Testes qui interfuerunt sunt hii: Girardus, abbas Sancti Petri Vivi, Guillermus, abbas Sancti Johannis, Guillermus prepositus, Symon, thesaurarius, Fromundus, notarius noster. Actum ab incarnatione divina anno millesimo centesimo sexagesimo secundo.